31978R2457
L 296/1
JURNALUL OFÍCIAL AL UNIUNII EUROPENE
REGULAMENTUL (CEE) NR. 2457/78 AL CONSILIULUI
din 16 octombrie 1978
privind încheierea Acordului sub formă de schimb de scrisori între Comunitatea Economică Europeană și Republica Tunisia privind vinurile originare din Tunisia și care beneficiază de denumire de origine
CONSILIUL COMUNITĂȚILOR EUROPENE,
având în vedere Tratatul de instituire a Comunității Economice Europene, în special articolul 113,
având în vedere recomandarea Comisiei,
întrucât Acordul de cooperare între Comunitatea Economică Europeană și Republica Tunisia (1) s-a semnat la 25 aprilie 1976;
întrucât, la 1 iulie 1976, a intrat în vigoare Acordul interimar (2) semnat în aceeași zi în vederea punerii în aplicare anticipată a dispozițiilor comerciale ale Acordului de cooperare;
întrucât este necesar să se aprobe Acordul sub formă de schimb de scrisori menționat în articolul 20 alineatul (2) din Acordul de cooperare și articolul 13 alineatul (2) din Acordul interimar privind punerea în aplicare a sistemului prevăzut în articolele menționate referitor la vinurile care beneficiază de o denumire de origine în temeiul legislației tunisiene și sunt admise cu scutirea taxelor vamale la importul în Comunitate, în limita unui contingent tarifar comunitar anual de 50 000 de hectolitri,
ADOPTĂ PREZENTUL REGULAMENT:
Articolul 1
Acordul sub formă de schimb de scrisori între Comunitatea Economică Europeană și Republica Tunisia privind vinurile originare din Tunisia și care beneficiază de o denumire de origine se aprobă în numele Comunității.
Textul acordului se anexează la prezentul regulament.
Articolul 2
Președintele Consiliului este autorizat să denumească persoana împuternicită să semneze acordul prin care Comunitatea își asumă obligații.
Articolul 3
Prezentul regulament intră în vigoare în ziua următoare datei publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Luxemburg, 16 octombrie 1978.